相和歌辭 大堤曲
作者：楊巨源
朝代：唐

paragraphs: 二八嬋娟大堤女，開鑪相對依江渚。
待客登樓向水看，邀郎卷幔臨花語。
細雨濛濛溼芰荷，巴東商侶挂帆多。
自傳芳酒涴紅袖，誰調妍妝迴翠蛾。
珍簟華燈夕陽後，當鑪理瑟矜纖手。
月落星微五鼓聲，春風搖蕩窗前柳。
歲歲逢迎沙岸間，北人多識綠雲鬟。
無端嫁與五陵少，離別煙波傷玉顏。